# Anne Klein

Anne Klein (Brooklyn, 3 d'agost de 1923 - Nova York, 19 de març de 1974) va ser una dissenyadora de moda estatunidenca, que va llançar una marca de roba homònima.
Va néixer com a Hannah Golofski, filla d'Esther i Morris Golofski, que era propietari d'una flota de taxis. Mentre estudiava art a la Girls' Commercial High School, va descobrir el seu interès pel disseny. Aviat va obtenir una beca per assistir a la Traphagen School of Design de Nova York, i va començar a treballar en una primera feina a la indústria de la confecció amb Varden Petites, on redissenyà la col·lecció de la firma i va introduir un nou estil de roba de prêt-à-porter per a dones joves que es coneixeria com a "Junior Miss".
El 1940, quan començava a fer-se un nom com a dissenyadora, es va posar a dissenyar per a Maurice Rentner, que produïa dissenys de prêt-à-porter per a homes i dones. El 1944 es va unir a Bonnie Cashin i Claire McCardell per formar un trio de disseny femení que va establir les bases de la roba esportiva nord-americana.
El 1948 es va casar amb el fabricant de roba Ben Klein, amb qui va llançar la línia de roba Junior Sophisticates, que oferia un nou estil per a dones joves amb figures petites. Anne Klein en va ser la dissenyadora principal fins al 1960, en què es divorcià del seu marit. Va treballar aleshores com a dissenyadora independent, revitalitzant línies conegudes però vacil·lants, com els abrics de Pierre Cardin i Evan-Picone. Aquesta feina autònoma va ajudar a finançar l'obertura el 1963 de l'Anne Klein Studio al carrer 57. També el 1963 es va casar amb Matthew Rubenstein, i el 1968 van fundar Anne Klein & Company al carrer 39, en col·laboració amb l'inversor Gunther Oppenheim, un incondicional de la indústria de la moda. Els deu anys següents van veure una expansió del negoci i del producte, amb més de 750 grans magatzems i botigues a tot Amèrica venent els seus dissenys.
El 1970, Klein va obrir la primera botiga de disseny, l'Anne Klein Corner a Saks Fifth Avenue, de Nova York.
Després de la mort d'Anne Klein, el 1974, Donna Karan i Louis Dell'Olio es van fer càrrec de la direcció de disseny de l'empresa. Des de juliol de 2019, Anne Klein és una empresa privada propietat de WHP Global.

## Reconeixements

Va ser la primera dissenyadora de moda després de Coco Chanel a adaptar els estils de roba dels homes a la producció i el disseny de vestits per a dones.
A partir del 1954 amb el premi al mèrit Mademoiselle, Anne Klein va començar a guanyar premis de moda i va obtenir reconeixement internacional. En els anys següents va rebre diversos premis, com el premi Neiman-Marcus Fashion Award, l'any 1959, que la va portar al reconeixement internacional com a dissenyadora de moda. El 1961 va formar part d'un grup selecte que va guanyar el premi American Creativity Award. El 1964 va rebre el premi Lord & Taylor Rose.
El 1973 va participar en la Batalla de Versalles, una desfilada de moda competitiva formada per cinc dissenyadors nord-americans contra cinc dissenyadors francesos –entre els quals era l'única dona– amb la intenció de recaptar diners per a les renovacions a Versalles.

## Referències

* 1 2 3 4 «Birth of fashion designer Anne Klein» (en anglès). Jewish Women's Archive. [Consulta: 25 gener 2024].
* ↑ Morris, Bernadine (22 de març de 1974)."Fashion's Family Gathers to Mourn and Honor Anne Klein". The New York Times
* ↑ Green, David B.(February 8, 2015)."This Day in Jewish History: Hannah Golofski Is Born, Will Change Her Name and Women's Fashion".Haaretz
* ↑ «The Traphagen School: Fostering American Fashion». [Consulta: 1r desembre 2019].
* 1 2 «Anne Klein | Fashion Designer Biography». Famousfashiondesigners.org, 22-11-2017. [Consulta: 24 maig 2018].
* ↑ Stewart,Katherin "Anne Klein Hannah Golofsky"
* ↑ Pundir, Nirupama. Fashion Technology: Today and Tomorrow (en anglès). Mittal Publications, 2007. ISBN 978-81-8324-203-5.
* ↑ Historical Dictionary of the Fashion Industry. Rowman & Littlefield Publishers, 30 juny 2017, p. 264. ISBN 9781442239098 [Consulta: 7 març 2020].
* ↑ Cummings, Judith (March 20, 1974)."One Min Dead; Designer was 51; Influential in Styling Casual but Elegant Clothing". The New York Times
* 1 2 «WHP Global Launches as New Brand Management Platform with $200 Million Equity Fund Commitment from Oaktree», 17-07-2019. [Consulta: 17 juliol 2019].
* ↑ «Donna Karan, Louis Dell'Olio At Anne Klein, 1980», 23-11-2011. [Consulta: 7 desembre 2017].
* ↑ Campbell, Nicky (November 16, 2018)."The Enduring Legacy of Anne Klein". CFDA
* ↑ «The secret history of fashion's ultimate showdown | Dazed». Dazeddigital.com, 23-03-2016. [Consulta: 24 maig 2018].
* ↑ «Review/Design; When America Stole the Runway From Paris Couture». The New York Times, 10-09-1993.